એક વિનમ્ર અને સરળ રાજકારણીમાંથી આગળ વધીને બદલાતા રહેલા અને બદલાયેલા પ્રણવ મુખરજીની તસવીર પ્રસ્તુત કરી છે. કુલદીપ નાયર લખે છે કે, ‘લોકો તેમને સરળ આદતવાળા વ્યક્તિ તરીકે ઓળખતા હતા, પરંતુ વર્ષો પસાર થવાથી બધું બદલાઈ ગયું. તેઓ શક્તિસંપન્ન રાજકારણી તરીકે સ્થાપિત થઈ ગયા. કટોકટી દરમિયાન હું તેમના ઘરે જતો હતો… તેઓ એ વખતે ઇન્દિરા ગાંધીના પ્રધાનમંડળમાં વાણિજ્ય પ્રધાન હતા અને સંજય ગાંધીના અત્યંત નિકટ હતા. સંજય બંધારણ બાહ્ય સત્તાના કેન્દ્ર હતા અને વ્યવહારમાં સત્તાની લગામ તેમના હાથમાં હતી. સ્પષ્ટ કહેવું હોય તો પ્રણવ મુખરજી તેમના વિશ્વાસપાત્ર હતા અને સંજય ગાંધી તરફથી મળેલા આદેશોનું પાલન કરતા હતા… સંજય ગાંધીના કહેવાથી તેઓ લાઇસન્સ આપતા અથવા રદ કરતા હતા.’